Mexikóvárosban is házasodhatnak a melegek
A zömében katolikusok lakta latin-amerikai térség városai közül elsőként legalizálta Mexikóváros az azonos neműek házasságát, engedélyezve a homoszexuális pároknak gyermekek örökbefogadását is.
Az erről szóló jogszabályt nagy többséggel fogadta el helyi idő szerint hétfőn a fővárosi közgyűlés. Marcelo Ebrad, a főváros baloldali polgármestere várhatóan becikkelyezi a jogszabályt.
Mexikóváros baloldali többségű közgyűlése már több olyan döntést hozott, amely nem örvend népszerűségnek a 90 százalékban római katolikusok lakta országban.

Engedélyezte például az abortuszt a terhesség első tizenkét hetében. Válaszul erre az ország szövetségi államainak nagy része kihirdette, hogy az élet a fogantatás pillanatától kezdődik.

Felipe Calderón mexikói államfő már korábban jelezte, hogy bíróságon támadja meg az azonos neműek házasságát engedélyező jogszabályt, holott a főváros egyes részein a homoszexuális párok nyíltan vállalják másságukat, kézen fogva járnak, és az évente rendezett melegfesztiválok is tízezreket vonzanak Mexikóvárosba.
külföld